ปรับรับยุคฟินเทค
โดย...ต้นหลิว liuposttoday@gmail.com
6 ก.ค. 2558

โดย...ต้นหลิว [email protected]
เมื่อสุดสัปดาห์ที่เพิ่งผ่านมานี้ มีข่าวน่าสนใจว่าบริษัท “มาสเตอร์การ์ด” ซึ่งเป็นผู้ให้บริการระบบชำระเงินเบอร์ต้นๆ ของโลกเคียงคู่ไปกับวีซ่า กำลังทดลองระบบการชำระเงินรูปแบบใหม่ที่น่าสนุกสำหรับพวกเราชาวสมาร์ทโฟน เลิฟเวอร์
จากที่ทุ่มงบวิจัยนำระบบวิทยาศาสตร์ชีวภาพ (ไบโอเมทริค) มาใช้กับระบบการชำระเงิน เพื่อหานวัตกรรมใหม่ๆ มาแทนที่การใช้รหัสที่มีมานาน ใครๆ ก็นึกว่าคงหนีไม่พ้นการใช้ฐานข้อมูลจำพวกลายนิ้วมือมาใช้บนสมาร์ทโฟน เหมือนที่ระบบแอปเปิ้ล เพย์ ของค่ายแอปเปิ้ล อิงก์ ทำมาแล้วก่อนหน้านี้ 
แต่กลายเป็นว่า มาสเตอร์การ์ดเลือกที่จะทดลองใช้ระบบฐานข้อมูลใบหน้า หรือเรียกง่ายๆ ได้ว่าเป็นแบบ “เซลฟี่จ่ายตังค์” มาปรับใช้ เหมือนที่หลิวเคยเขียนไปก่อนหน้านี้ว่า ค่ายอีคอมเมิร์ซเบอร์ 1 ในจีน อาลีบาบา ก็เพิ่งทดลองระบบเซลฟี่จ่ายตังค์เหมือนกัน เพราะมองว่าเป็นระบบที่สนุก น่าจะได้รับเสียงตอบรับจากคนรุ่นใหม่ที่เป็นลูกค้ากลุ่มใหญ่ของตลาดอีคอมเมิร์ซ มีความปลอดภัย และถือเป็นนวัตกรรมใหม่จริงๆ
วิธีนี้ไม่ซับซ้อนอะไร เพียงแค่ถ่ายรูปตัวเองแบบเซลฟี่ให้เห็นหน้าค่าตาชัดเจนก็เป็นอันจ่ายเงินได้เรียบร้อย แต่ที่สำคัญ ผู้ใช้ต้องกะพริบตาด้วย 1 ครั้ง เพื่อให้มั่นใจว่าไม่มีการนำรูปภาพของคนอื่นไปใช้หลอกซื้อของออนไลน์ได้ง่ายๆ
อย่างไรก็ตาม บริษัทกำลังอยู่ระหว่างช่วงทดสอบกับลูกค้า 500 คนในสหรัฐก่อน เพราะที่จริงแล้ว แม้แต่การกะพริบตาก็ยังอาจไม่ชัวร์นัก หรือในทางกลับกัน ข้อมูลฐานการจดจำใบหน้า (Facial Recognition) ก็ไม่ต่างอะไรกับลายนิ้วมือที่จะเป็นปัญหาใหญ่ตามมาหากสมาร์ทโฟนถูกขโมยไป เพราะรหัสยังเปลี่ยนกันได้ แต่ลายนิ้วมือเปลี่ยนกันไม่ได้ ซึ่งหากนำมาใช้จริง อาจจำเป็นต้องใช้แบบลูกผสมไฮบริดระหว่างระบบ PIN กับระบบไบโอเมทริค ไม่ว่าจะเป็นหน้า ลายนิ้วมือ หรือเสียง 
หลายคนอาจสงสัยว่าถ้ายังมีช่องโหว่อยู่แล้วจะทำไปทำไม 
เรื่องนี้ตอบได้ง่ายมาก เพราะในระหว่างที่หลายบริษัทหรือธนาคารใหญ่ๆ นั่งนับเงินกับธุรกิจรูปแบบเดิมๆ ที่สร้างฐานเอาไว้ตั้งแต่หลายสิบปีก่อน กลุ่มคลื่นลูกใหม่ก็กำลังเร่งเครื่องขึ้นมาอย่างเงียบๆ พวกนี้คือผู้ประกอบการรุ่นใหม่ หรือสตาร์ทอัพ ในสายเทคโนโลยีการเงิน (ฟินเทค) ที่เข้ามาแย่งเค้กกับบริษัทหรือแบงก์ใหญ่ๆ มากขึ้น เช่น ระบบการชำระเงิน การทำบัญชีบนคลาวด์ หรือการระดมทุนแบบใหม่ๆ 
ผลการศึกษาของเวิลด์ อีโคโนมิก ฟอรั่ม (WEF) เพิ่งย้ำด้วยว่า การเติบโตของฟินเทคกำลังเป็นภัยคุกคามที่ทำให้แบงก์และบริษัทใหญ่ๆ ตื่นตัวและต้องเร่งปรับตัวกันในวันนี้